قوزیی قیبریس تورک جمهوریتی گونئی قیبریس روم ایداره‌سی‌نین سیلاحلانما فعالیت‌لرینه رئاکسیا وئریب.
قوزیی قیبریس تورک جمهوریتی خاریجی ایشلر ناظیرلیگیندن وئریلن یازی‌لی آچیقلامادا گونئی قیبریس روم ایداره‌سی‌نین روم میللی محافظ اوردوسونا (RMMO) فرانسا‌دان دؤیوش هلیکوپترلری‌نین آلینماسی اوچون اولجه‌دن اؤدنیش ائتمه قراری آلدیغی قئید ائدیلیب.
آچیقلامادا "بو قرار بیر داها تصدیقلییر کی، قیبریس روم طرفی آدامیزدا و دوغو آغ دنیزینده ثابت‌لیک و باریشی تهدید ائدن سیلاحلانما پروقرامینی سرعتینی آزالتما‌دان داوام ائتدیریر. سرحد خطی بویونجا 250-یه یاخین آغیر سلاح موضع لری یئرلشدیرن کشیش‌لره سلاح آتیش تعلیم‌لری کئچیرن، پ.کا.کا ترور تشکیلاتینا دستک وئرن سلاح و تجهیزاتا میلیون‌لارلا یورو خرجله‌ین، بیر چوخ اؤلکه ایله آرتان سایدا حربی تعلیم‌لر کئچیرن و ایکی طرف‌لی حربی اتفاق‌لار قوران روم طرفی‌نین بو تحریک آمیز فعالیت‌لری ناراحات ‌لیق دوغوران سویه‌یه چاتیب. بو حربی فعالیت‌لرین قیبریس تورک خالقینا قارشی حیاتا کئچیریلدیگی آیدین‌دیر" دئییلیب.
آچیقلامادا قیبریس تورک خالقی اوچون تهدید حالینا گلن سیلاحلانما فعالیت‌لرینی آزالتمادان داوام ائتدیرن روم طرفی‌نین سؤزده اعتیماد یاراتیجی تدبیرلری‌نین دونیا توپلومونو گمراه ائتمکدن باشقا هئچ بیر مقصده خیدمت ائتمه‌دیگی وورغولانیب، اولوسلار آراسی توپلوم روم طرفی‌نین بو اویونونو گؤرمه‌یه چاغیریلیب.
"بمت تهلوکه‌سیزلیک شوراسی‌نین دایمی عضو‌لریندن بیری اولان فرانسانین قیبریس روم طرفینه هوجوم هلیکوپترلری ساتماسی، امریکانین ایسه سلاح تحریمینی لغو ائتمه‌سی بمت تهلوکه‌سیزلیک شوراسی‌نین اعتبارلی و غرض سیز بیر قوروم اولمادیغی‌نین ان باریز و یئنی گؤستریجی‌لری‌دیر" دئیه آچیقلامادا بیلدیریلیب:
"گونئی قیبریس روم ایداره‌سی‌نین بعضی دیگر اؤلکه‌لرله اؤلکه‌میز علیهینه حیاتا کئچیردیگی حربی فعالیت‌لر آناوطن تورکیه-‌نین تأثیرلی و فاکتیکی گارانتی‌سی‌نین اهمیتینی و ضروری‌لیگینی بیر داها اورتایا قویور و حقوق و منافع‌لریمیزی تک دایاناجاغیمیز اولان تورکیه ایله ساوونمامیزین نه قدر واجیب اولدوغونو گؤستریر".
قئید ائدک کی، گونئی قیبریس روم ایداره‌سینده پارلامئنتین ساوونما کومیته‌سی فرانسا‌دان RMMO-یا 6 دؤیوش هلیکوپتری آلینماسینا ایجازه وئرن 53 میلیون یورولوق علاوه بودجه‌نی تصدیقلمیشدی.
گونئی قیبریس روم ایداره‌سیله فرانسا آراسیندا دؤیوش هلیکوپترلری‌نین آلینماسینا دایر موقاویله‌نین یاخین واخت‌لاردا ایمضالانماسی گؤزله‌نیلیر.
